Uznesenie Európskeho parlamentu z 15. marca 2007 o Kambodži



Úradný vestník 301 E , 13/12/2007 S. 0258 - 0260



P6_TA(2007)0085 Kambodža Uznesenie Európskeho parlamentu z 15. marca 2007 o Kambodži Európsky parlament, - so zreteľom na svoje uznesenia o Kambodži z 13. januára 2005 [1], 10. marca 2005 [2] a 19. januára 2006 [3], a na svoje uznesenie o situácii v oblasti ľudských práv v Kambodži, Laose a Vietname z 1. decembra 2005 [4], - so zreteľom na dohodu o spolupráci medzi Európskym spoločenstvom a Kambodžským kráľovstvom [5], uzatvorenú 4. októbra 1999, - so zreteľom na Deklaráciu OSN o ochrancoch ľudských práv, ktorú Rada schválila 9. decembra 1998, - so zreteľom na usmernenia Európskej únie o ochrancoch ľudských práv, ktoré Rada schválila 14. júna 2004, - so zreteľom na Medzinárodný pakt o hospodárskych, sociálnych a kultúrnych právach a na Medzinárodný pakt o občianskych a politických právach, oba prijaté 16. decembra 1966, ktorých zmluvnou stranou je aj Kambodža, - so zreteľom na dohodu medzi OSN a kráľovskou vládou Kambodže o stíhaní trestných činov v súlade s kambodžským právom spáchaných v období Demokratickej Kampučie, zo 6. júna 2003, - so zreteľom na článok 115 ods. 5 rokovacieho poriadku, A. keďže 24. februára 2007 bol pán Hy Vuthy, predseda Slobodnej odborovej organizácie zamestnancov Kambodžského kráľovstva (FTUWKC) v textilnej továrni Suntex zastrelený po ukončení nočnej zmeny v továrni Suntex v phompentskej štvrti Dangkao, B. keďže predseda FTUWKC, pán Che Vicea, bol zastrelený 22. januára 2004 a predseda FTUWKC v továrni Trinunggal Komara, pán Ros Sovannarith, bol zavraždený v 7. mája 2004 a ďalší odborári v Kambodži sa v posledných rokoch stali obeťami vážneho prenasledovania, zastrašovania a fyzických útokov, C. keďže vražda Chea Vichea dosiaľ nebola objasnená; keďže páni Born Sammang a Sok Sam Oeun boli 28. januára 2004 zatknutí za túto vraždu a keďže napriek nedostatku dôveryhodných dôkazov boli uznaní za vinných a boli odsúdení na 20 rokov väzenia, D. keďže Kambodža je zmluvnou stranou Medzinárodného paktu o hospodárskych, sociálnych a kultúrnych právach a Medzinárodného paktu o občianskych a politických právach, z ktorých pre každého jednotlivca vyplýva právo vytvárať odborové organizácie a vstupovať do nich podľa vlastného uváženia, ako aj právo odborov slobodne vyvíjať svoju činnosť, E. keďže Deklarácia OSN o ochrancoch ľudských práv tiež zakotvuje "právo jednotlivo alebo v združeniach s inými podporovať ľudské práva a bojovať za ich ochranu a uskutočňovanie"(článok 1), F. vážne znepokojený skutočnosťou, že vyššie uvedené prípady ukazujú, že dosiaľ neexistuje záruka nezávislosti a nestrannosti súdnej moci alebo jej spôsobilosti viesť súdne procesy s vodcami Červených Kmérov na špeciálne vytvorenom súde bez politických zásahov, G. keďže procesy v špeciálnych komorách súdov v Kambodži (ECCC) sa kvôli rozličným nedorozumeniam medzi kambodžskými a medzinárodnými súdnymi úradníkmi, týkajúcim sa návrhu vnútorných predpisov ECCC, dosiaľ nezačali, H. znepokojený neistým právnym postavením, ktoré majú v Kambodži montagnardskí utečenci z Vietnamu, 1. odsudzuje vraždu Hy Vuthyho a všetky ostatné prejavy násilia voči odborárom; naliehavo žiada kambodžské úrady, aby bez meškania iniciovali nezávislé a účinné vyšetrovanie vrážd Hy Vuthyho, Chea Vichea, Rosa Savannaritha a Yima Ryho, aby výsledky vyšetrovania zverejnili a postavili zodpovedné osoby pred súd; vyzýva úrady, aby obnovili súdny proces s Bornom Sammangom a Sokom Samom Oeumom, tak aby bol v súlade s medzinárodnými normami; 2. trvá na tom, aby kambodžská vláda skoncovala s prevládajúcou atmosférou beztrestnosti a účinne uplatňovala právne predpisy voči tým, ktorí porušujú ľudské práva a občianske slobody; 3. upozorňuje vládu Kambodže, že je povinná plniť svoje úlohy a záväzky vzhľadom na zásady demokracie a základné ľudské práva, ktoré sú základným prvkom dohody o spolupráci s EÚ, ako stanovuje článok 1 tejto dohody; 4. vyzýva kambodžské úrady, aby sa zapojili do politických a inštitucionálnych reforiem s cieľom vybudovať demokratický štát založený na zásade právneho štátu a rešpektovaní základných slobôd a aby za každých okolností zabezpečili dodržiavanie ľudských práv a základných slobôd v súlade s medzinárodnými normami v oblasti ľudských práv a s medzinárodnými dohovormi, ktoré Kambodža ratifikovala; 5. naliehavo žiada vládu Kambodže, aby tribunál, ktorý sa zaoberá prípadmi Červených Kmérov, začal pracovať bez ďalšieho odkladu a v súlade s medzinárodnými normami nezávislosti súdnej moci, spravodlivého súdneho konania a riadneho zákonného procesu podľa dohody s OSN z júna 2003; 6. podporuje snahy revíznej komisie ECCC, ktorá sa zaoberá vnútornými predpismi, o zosúladenie rozdielov v mnohých otázkach s cieľom posúriť trestné stíhanie a súdne procesy; 7. vyzýva Radu a Komisiu, aby v rámci svojich stykov s vládou Kambodže riešili obavy v súvislosti s ľudskými právami a právnym štátom v Kambodži; 8. poveruje svojho predsedu, aby toto uznesenie postúpil Rade, Komisii, vláde a národnému zhromaždeniu Kambodžského kráľovstva, generálnemu tajomníkovi OSN, Vysokému komisárovi OSN pre ľudské práva, Osobitnému zástupcovi generálneho tajomníka OSN pre ľudské práva v Kambodži a vládam členských štátov ASEAN. [1] Ú. v. EÚ C 247 E, 6.10.2005, s. 161. [2] Ú. v. EÚ C 320 E, 15.12.2005, s. 280. [3] Ú. v. EÚ C 287 E, 24.11.2006, s. 334. [4] Ú. v. EÚ C 285 E, 22.11.2006, s. 129. [5] Ú. v. ES L 269, 19.10.1999, s. 18. --------------------------------------------------